b'\n_START_ARTICLE_\nPyh\xc3\xa4j\xc3\xa4rven saha\n_START_PARAGRAPH_\nPyh\xc3\xa4j\xc3\xa4rven Saha (Partolan \xc3\x85ngs\xc3\xa5g och Kvarn) on Pirkkalassa vuosina 1887\xe2\x80\x931955 toiminut sahalaitos. Se ty\xc3\xb6llisti parhaimillaan liki 170 henkil\xc3\xb6\xc3\xa4. Saha tuotti lankkua, lautoja, paneeleita, piirua, listoja ja sen puusep\xc3\xa4nverstas ikkunoita ja kiintokalusteita. Kiintokalusteet verstas Tampereelle Tuulensuun taloon ja Hotelli Tammeriin toimitettiin juuri t\xc3\xa4m\xc3\xa4n sahan puusep\xc3\xa4nverstaalta. Purkuty\xc3\xb6t alueella aloitettiin 2008.\n_START_SECTION_\nHistoria\n_START_PARAGRAPH_\nSahan perusti Elieser Johansson Pyh\xc3\xa4j\xc3\xa4rven rannalle Partolaan 1880-luvun loppupuolella nimell\xc3\xa4 Pyh\xc3\xa4j\xc3\xa4rven H\xc3\xb6yrysaha. 1891 se paloi ja ajautui lopulta konkurssiin. Seuraavien vuosien aikana omistaja vaihtui useasti, kunnes Alfred Selin osti laitoksen 1905. Vuonna 1912 yritys muutettiin osakeyhti\xc3\xb6ksi nimell\xc3\xa4 Pyh\xc3\xa4j\xc3\xa4rven saha osakeyhti\xc3\xb6, ja pian ty\xc3\xb6ntekij\xc3\xa4m\xc3\xa4\xc3\xa4r\xc3\xa4 nousi yli viidenkymmenen. Vuonna 1924 tulipalossa tuhoutuivat kuivaamo, varastorakennus ja ty\xc3\xb6v\xc3\xa4en asuinrakennus. 40 ihmist\xc3\xa4 ja kodittomaksi ja yksi kuoli. Seuraavana vuonna sahan ty\xc3\xb6ntekij\xc3\xa4t aloittivat lakon, joka p\xc3\xa4\xc3\xa4ttyi vasta huhtikuussa 1926. 1930-luvulla alkanut taloudellinen sy\xc3\xb6ksykierre pienensi huomattavasti ty\xc3\xb6ntekij\xc3\xa4m\xc3\xa4\xc3\xa4r\xc3\xa4\xc3\xa4 ja johti useisiin omistajanvaihdoksiin. Enimmill\xc3\xa4\xc3\xa4n ty\xc3\xb6ntekij\xc3\xb6it\xc3\xa4 oli 168. Rauma Oy:n ja Raahe Oy:n yhdistyess\xc3\xa4 1942 saha sulautettiin yritykseen. Sodan j\xc3\xa4lkeen toiminta alkoi katkonaisesti, mutta aika oli jo ajanut pienten sis\xc3\xa4maan sahojen ohi. Lopullisesti toiminta p\xc3\xa4\xc3\xa4ttyi 1955, jonka j\xc3\xa4lkeen Pirve Oy aloitti virvoitusjuomien pullottamisen tehtaan konttorirakennuksessa. Sahan rakennukset j\xc3\xa4iv\xc3\xa4t kuitenkin pian tyhjilleen._NEWLINE_Sahalaitoksen ymp\xc3\xa4rille kasvoi nopeasti aktiivinen asuinymp\xc3\xa4rist\xc3\xb6. Ty\xc3\xb6ntekij\xc3\xa4t asuivat V\xc3\xa4h\xc3\xa4m\xc3\xa4en rinteell\xc3\xa4 nykyisen Naistenmatkantien varrella, Pakkalankulmalla tai sahan rakennuttamissa vuokrataloissa Partolassa. Sahan v\xc3\xa4litt\xc3\xb6m\xc3\xa4ss\xc3\xa4 l\xc3\xa4heisyydess\xc3\xa4 oli kaksi kauppaa ja ruokala-kahvila.'